CELEX: 32009L0025
Language: hu
Date: 2009-04-02 00:00:00
Title: A Bizottság 2009/25/EK irányelve ( 2009. április 2. ) a 91/414/EGK tanácsi irányelvnek a piraklosztrobin hatóanyag felhasználásának kiterjesztése tekintetében történő módosításáról (EGT-vonatkozású szöveg)

3.4.2009   
            
            
               HU
            
            
               Az Európai Unió Hivatalos Lapja
            
            
               L 91/20
            
         
      A BIZOTTSÁG 2009/25/EK IRÁNYELVE
   
   (2009. április 2.)
   a 91/414/EGK tanácsi irányelvnek a piraklosztrobin hatóanyag felhasználásának kiterjesztése tekintetében történő módosításáról
   (EGT-vonatkozású szöveg)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre (1) és különösen annak 6. cikke (1) bekezdése második albekezdésének második francia bekezdésére,
   mivel:
   
               (1)
            
            
               A 2004/30/EK bizottsági irányelv (2) aktív hatóanyagként felvette a piraklosztrobint a 91/414/EGK irányelv I. mellékletébe.
            
         
               (2)
            
            
               A piraklosztrobin felvételére irányuló kérelem benyújtásakor a hatóanyag előállítója, a BASF SE (a továbbiakban: bejelentő) az egyes gombák elleni védekezéssel kapcsolatos felhasználásra vonatkozó adatokat bocsátott rendelkezésre, amelyek alátámasztották azt az általános következtetést, hogy a piraklosztrobintartalmú növényvédő szerek várhatóan meg fognak felelni a 91/414/EGK irányelv 5. cikke (1) bekezdésének a) és b) pontjában meghatározott biztonsági követelményeknek. A piraklosztrobint ezért felvették az említett irányelv I. mellékletébe, azzal a specifikus rendelkezéssel, hogy a tagállamok csak gombaölő szerként való használatát engedélyezhetik.
            
         
               (3)
            
            
               A gombák elleni védekezésre irányuló egyes mezőgazdasági felhasználások mellett a bejelentő most a piraklosztrobin növénynövekedés-szabályozóként való alkalmazása érdekében kérelmezte az említett specifikus rendelkezések módosítását. A felhasználás kiterjesztése iránti kérelmének alátámasztása érdekében a bejelentő további információkat bocsátott rendelkezésre.
            
         
               (4)
            
            
               A bejelentő által benyújtott információkat és adatokat Németország értékelte. Németország 2008 októberében arról tájékoztatta a Bizottságot, hogy következtetése szerint a felhasználás kért kiterjesztése nem jelent további kockázatot azokon túl, amelyeket a 91/414/EGK irányelv I. mellékletében a piraklosztrobinra vonatkozó specifikus rendelkezésekben és az anyagról készített bizottsági felülvizsgálati jelentésben már figyelembe vettek. A kiterjesztés nem érinti a 91/414/EGK irányelv I. mellékletében meghatározott alkalmazási paraméterek módosítását.
            
         
               (5)
            
            
               Ezért indokolt a piraklosztrobinra vonatkozó specifikus rendelkezések módosítása.
            
         
               (6)
            
            
               A 91/414/EGK irányelvet ezért a fentieknek megfelelően módosítani kell.
            
         
               (7)
            
            
               Az ezen irányelvben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
            
         ELFOGADTA EZT AZ IRÁNYELVET:
   1. cikk
   A 91/414/EGK irányelv I. melléklete ezen irányelv mellékletének megfelelően módosul.
   2. cikk
   A tagállamok legkésőbb 2009. augusztus 3-ig elfogadják és kihirdetik azokat a törvényi, rendeleti és közigazgatási rendelkezéseket, amelyek ahhoz szükségesek, hogy ennek az irányelvnek megfeleljenek. A rendelkezések szövegét, valamint az e rendelkezések és az irányelv közötti megfelelést bemutató táblázatot haladéktalanul megküldik a Bizottságnak.
   Ezeket a rendelkezéseket 2009. augusztus 4-től kell alkalmazni.
   Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
   3. cikk
   Ez az irányelv az Európai Unió Hivatalos Lapjában való kihirdetését követő huszadik napon lép hatályba.
   4. cikk
   Ennek az irányelvnek a tagállamok a címzettjei.
   
      Kelt Brüsszelben, 2009. április 2-án.
      
         
            a Bizottság részéről
         
         Androulla VASSILIOU
         
         
            a Bizottság tagja
         
      
   
   
      (1)  HL L 230., 1991.8.19., 1. o.
   
      (2)  HL L 77., 2004.3.13., 50. o.
   
      MELLÉKLET
      A 91/414/EGK irányelv I. mellékletének 82. sora helyébe a következő szöveg lép:
      
         
                     „82
                  
                  
                     Piraklosztrobin
                     CAS-szám: 175013-18-0
                     CIPAC-szám: 657
                  
                  
                     metil N-(2-{[1-(4-klorofenil)-1H-pirazol-3-il]oximetil}fenil) N-metoxi-karbamát
                  
                  
                     975 g/kg
                     A dimetil-szulfát (DMS) formájában jelen lévő gyártási szennyeződés toxikológiai szempontból aggodalomra adhat okot, ezért koncentrációja nem haladhatja meg a 0,0001 %-ot a technikai termékben.
                  
                  
                     2004. június 1.
                  
                  
                     2014. május 31.
                  
                  
                     Felhasználása kizárólag gombaölő szerként vagy növénynövekedés-szabályozóként engedélyezhető.
                     A VI. mellékletben meghatározott egységes elvek végrehajtása során figyelembe kell venni az Élelmiszerlánc- és Állat-egészségügyi Állandó Bizottság által 2003. november 28-án véglegesített, a piraklosztrobinról szóló felülvizsgálati jelentésben és különösen annak I. és II. függelékében foglalt következtetéseket. Az átfogó értékelés során a tagállamoknak
                     
                                 —
                              
                              
                                 különös figyelmet kell fordítaniuk a vízi szervezetek, különösen a halak védelmére,
                              
                           
                                 —
                              
                              
                                 különös figyelmet kell fordítaniuk a szárazföldi ízeltlábúak és földigiliszták védelmére.
                              
                           Adott esetben kockázatcsökkentő intézkedéseket kell alkalmazni.
                     A tagállamok a 13. cikk (5) bekezdésével összhangban tájékoztatják a Bizottságot a kereskedelmi forgalomba hozatalra gyártott technikai anyag specifikációjáról.”